Kaliňák, Robert, podpredseda vlády a minister vnútra SR (2013-02-13):
Dobré ráno, vám všetkým prajem. Vážená pani predsedajúca, vážené dámy poslankyne, páni poslanci, stretávame sa teda v druhom čítaní zákona, ktorý som v priebehu posledných hodín niekoľkokrát odôvodňoval. Myslím si, že sa k tomu spätne ešte na chvíľu vrátim aj v spojení s diskusiami, ktoré sme mali medzi prvým a druhým čítaním. Mal som včera ešte rozhovor aj s niektorými predstaviteľmi Európskej komisie, ktorá, samozrejme, na nás intenzívne tlačí, aby sme urobili všetko pre to, aby fondy vyčlenené pre Slovenskú republiku sme dostatočne vyčerpali a, samozrejme, sú nám ochotní v mnohých oblastiach podať aj pomocnú ruku. A toto je jeden z nástrojov, ktorými môžme niektoré cesty zlepšiť. Určite to nie je všeliek, ale vrátim sa opäť k tomu, ak sa nepokúsime urobiť všetko pre to, aby sme mali šancu peniaze, ktoré pochádzajú z externých zdrojov a ktoré tak chýbajú našim regiónom, ako aj regiónom, kde je naozaj vysoká nezamestnanosť, je nevyhnutné, aby sme spravili všetko pre to, aby sme tieto peniaze do regiónov dostali. Spomínal som, že táto krátka novela má štyri základné pravidlá. To, čo je v podstate na tom najpodstatnejšie, je koncentrácia námietkového konania, kde vidíme naozaj niekoľkotýždňové až mesačné skrátenie lehoty, ktoré doteraz trvali predovšetkým pri špekulatívnych obstarávateľoch. Koncentrujeme teda možnosť podávania námietok do dvoch základných etáp, a to pred vyhodnotením ceny a po nej. Toto bolo naozaj, myslím, pozitívne vnímané nielen podnikateľským prostredím, ale aj mimovládnymi organizáciami, kde dôjde naozaj k jednoznačnému skráteniu a k jednotnému rozhodnutiu vo všetkých námietkach a zároveň nedôjde k prezradeniu ceny medzi jednotlivými konkurentmi, čím bude zachovaná férovosť súťaže. Druhou časťou je preukazovanie podmienok účasti čestným vyhlásením, kde sú dve základné pravidlá. Doteraz museli spoločnosti nielen tie základné svoje stavové údaje, ale aj mnohé certifikáty prácne dávať dokopy do celej ponuky. A vy, čo ste niekedy videli súťažné podmienky k väčšiemu tendru, viete, že sú to stovky, stovky strán. Preto chceme, aby nielen náklady, ale aj prístup k súťažiam bol jednoduchší a toto splnenie podmienok sa bude vyžadovať u víťaza súťaže v rámci lehôt, ktoré sú stanovené zákonom. To len k tej prvej pripomienke, ktorú včera hovoril pán poslanec Galko. Zákon pozná lehotu v tejto súvislosti a tá lehota platí pre všetky vysvetlenia rovnako, nie je možné ju znížiť. Čiže myslím, že to je v tomto prípade dostačujúce. Môžme ďalšie veci, samozrejme, tak ako sme sa bavili predtým, rozobrať aj v rámci novely v druhom čítaní budúci mesiac. Rozoberali sme aj tému, ktorú predložil pán poslanec Hlina. To bola otázka pre druhých a tretích. Neriešili by sme tým úplne presný prípad, čo v prípade, že takéto špekulatívne firmy skončia na ďalších miestach, čo je pomerne väčší predpoklad, pretože ak chcú byť iba štatistami v súťaži, nebudú sa snažiť dávať cenu, ktorá by bola blízka víťazovi alebo sa jej aspoň blížila. Myslím, že takisto budeme mať priestor s týmto nápadom popracovať a skúsiť sa nad tým zamyslieť, či vieme dať dokopy ustanovenie, ktoré bude predovšetkým myslieť na tých, ktorí neplánujú pristupovať k súťaži poctivo, tak ako to predkladal pán poslanec Hlina. Ďalším hlavným bodom je uzatváranie zmluvy s druhým a tretím, to som viackrát spomínal. Myslím, že každý bol už konfrontovaný so situáciou, kedy víťaz súťaže, či už pri elektronickej aukcii, alebo pri štandardných súťažiach, si pomýlil verejnú súťaž so spoločenskou hrou a po skončení zistil, že vlastne dal cenu, ktorú nie je schopný realizovať, a odmietol podpísať zmluvu alebo od nej priamo odstúpil. Čo za normálnych okolností spôsobovalo nevyhnutnosť nového verejného obstarávania, kde dochádzalo k obrovskému množstvu prepadnutia fondov, ktoré boli v rámci týchto súťaží zapojené. Treba si pripomenúť len, že fondy Európskej únie tvorili v uplynulých dvoch rokoch 70 % všetkých investícií, ktoré štát realizoval. Čiže je to drvivá väčšina a je pomerne veľký predpoklad, že v rámci krízového vývoja ekonomickej situácie tento pomer bude ešte narastať, pretože to budú v podstate jediné prostriedky, ktoré budeme môcť v rámci tzv. kapitálových výdavkov alebo investičných prostriedkov používať. Preto je nevyhnutné, aby sme s nimi nešafárili. A nie je to už len dnes akási floskula, že máme problémy s čerpaním eurofondov, ale je to už reálne ohrozenie ekonomického fungovania. Možnosť teda uzavrieť zmluvu s druhým a tretím uchádzačom je namieste vtedy, kedy zlyhajú ich predchodcovia. A má to šancu takisto zachrániť mnoho súťaží, ktoré boli inak vedené férovo a transparentne. Zavedenie ex ante kontroly má predovšetkým výchovný charakter. Myslím si, že to je ustanovenie, ktoré plynúcou dobou bude používané menej a menej, v tých úvodných mesiacoch a rokoch budú predovšetkým obstarávatelia konfrontovaní s názormi Úradu pre verejné obstarávanie tak, aby svoje súťažné podmienky a podklady pripravovali v omnoho vyššej kvalite. Samozrejme, pre každého z nich takáto ex ante kontrola znamená určitú stratu času, na druhej strane ušetrenie času v prípade komplikovaných námietkových konaní. V rámci zákona a v rámci jeho čítania vo výbore, v gestorskom výbore po vypočutí ešte niekoľkých pripomienok sme sa rozhodli vyjsť v ústrety niektorým názorom našich kolegov z opozície, kde mali pripomienky v dvoch častiach, a to súviselo jednak s ex ante kontrolou, kde – je to základný princíp ex ante kontroly – po vykonaní kontroly sa nemohli uplatňovať námietky voči takémuto výsledku. Bolo tu niekoľkokrát spomenuté, nepamätám si, pani kolegyňou Mezenskou, pani poslankyňou Žitňanskou, že si nie je istá, či tento postup je v rámci námietkových konaní tým ideálnym riešením. Ja si myslím, že je. Ale zavádzame úplne nový inštitút, ktorý si musí osvojiť aj Úrad pre verejné obstarávanie, aj obstarávatelia. Čiže sme zaviedli aj tú možnosť, aby v prípade skutočností, ktoré vzniknú v rámci ex ante kontroly, bolo možné tieto námietky podávať, i keď ich nepredpokladám, keďže práve Úrad pre verejné obstarávanie ich skontroluje. Ale tú možnosť sme tam dali. Nemyslím si, že tu bude využívaná prax, ale, ako sa hovorí, v rámci určitého kroku ku kompromisu sme tomuto návrhu vyhoveli. A takisto platí aj téma, tam, kde sme hovorili o tom, že návrhové konanie, alebo teda návrh na nápravu, ktorú môže podať uchádzač, sa v niektorých prípadoch používa zbytočne, keďže vždy po ňom nasleduje námietka. A tak sme návrh na nápravu v prípade troch konaní, kde ide o vylúčenie alebo zúženie počtu uchádzačov, vylúčili a rovno sme prešli k námietke. Ale pre prípad, že by sa taký našiel, čo teda doteraz tak nebolo, ale takisto od pani poslankyne Žitňanskej táto možnosť padla, je iba teoretická podľa môjho názoru. Ale umožňujeme, aby v rámci námietkového konania mohol samotný obstarávateľ prehodnotiť, že teda mohol som sa mýliť pri tom vylúčení a môžem svoju chybu napraviť. Takže táto možnosť sa mu dáva. I keď takisto nepredpokladám, že by bola využívaná, keďže doteraz sa tak nedialo. Všetky tieto prípady majú teda šancu priniesť pomerne veľkú úsporu času pri obstarávaniach a tým pádom zlepšiť nielen naše čerpanie, ale aj v prípadoch bežných súťaží zvýšiť transparentnosť, zjednodušiť prístup podnikateľov a zvýšiť tým pádom počet súťažiacich. Urobili sme teda určitý ústretový krok, aby tie veci, ktoré boli spomínané v rámci prvého čítania, boli aj kompromisným návrhom. Ďalšie témy, ktoré sú komplikovanejšie a vyžadujú ďalšie riešenia, ktoré súvisia ale aj s veľkou novelou zákona, budeme riešiť v rámci druhého čítania. A ja by som ešte pekne poprosil pánov poslancov, ktorí majú návrhy, to, čo spomínal pán poslanec Galko, že sa dostaneme k tomu návrhu v písomnej podobe, aby sme ho mohli zhodnotiť. A to isté platí o ďalších návrhoch. Budeme pripravovať vlastne pozmeňovací návrh v druhom čítaní, ktorý musí reflektovať aj vypustenie častí, ktoré dneska v návrhu sú a prešli do tejto malej novely. Ale radi by sme niektoré veci, ktoré majú svoje ratio, aj akceptovali v druhom čítaní. Ak môžme poprosiť o to, aby sme sa mohli pripraviť do druhého čítania k nasledujúcemu, tak by som privítal, keby sme mohli dostať tieto návrhy písomne, aby sme sa mohli k nim aj seriózne postaviť. Veľmi pekne ďakujem.